MR.DIY ร้านขายสินค้าจิปาถะ แสนล้าน จากประเทศมาเลเซีย
ในช่วงที่ผ่านมา มีโมเดลร้านขายสินค้าจิปาถะ แบบราคาไม่แพง เกิดขึ้นมากมาย  ไม่ว่าจะเป็นแบรนด์จากประเทศญี่ปุ่น, จีน, ไทย แต่ถ้าถามว่าร้านไหน ที่มีพื้นที่ร้านขนาดใหญ่มากที่สุด มีสินค้าให้เลือกซื้อมากที่สุด  ก็คงไม่พ้นร้าน “MR.DIY” ที่มาพร้อมกับโลโกตัวการ์ตูนรูปค้อน (มีตาและแขน) กำลังยกนิ้วโป้งให้   MR.DIY เป็นร้านค้าปลีกอุปกรณ์ซ่อมแซมบ้านและสินค้าจิปาถะต่าง ๆ จากประเทศมาเลเซีย และปัจจุบันมีมูลค่าบริษัทอยู่ที่ 190,200 ล้านบาท   ซึ่งใหญ่เป็นอันดับที่ 20 ในตลาดหลักทรัพย์มาเลเซีย หลังจากดำเนินธุรกิจมาได้เพียง 16 ปี 
16 พ.ค. 2564

MR.DIY ร้านขายสินค้าจิปาถะ แสนล้าน จากประเทศมาเลเซีย /โดย ลงทุนแมน
ในช่วงที่ผ่านมา มีโมเดลร้านขายสินค้าจิปาถะ แบบราคาไม่แพง เกิดขึ้นมากมาย 
ไม่ว่าจะเป็นแบรนด์จากประเทศญี่ปุ่น, จีน, ไทย
แต่ถ้าถามว่าร้านไหน ที่มีพื้นที่ร้านขนาดใหญ่มากที่สุด มีสินค้าให้เลือกซื้อมากที่สุด 
ก็คงไม่พ้นร้าน “MR.DIY” ที่มาพร้อมกับโลโกตัวการ์ตูนรูปค้อน (มีตาและแขน) กำลังยกนิ้วโป้งให้
MR.DIY เป็นร้านค้าปลีกอุปกรณ์ซ่อมแซมบ้านและสินค้าจิปาถะต่าง ๆ จากประเทศมาเลเซีย
และปัจจุบันมีมูลค่าบริษัทอยู่ที่ 190,200 ล้านบาท  
ซึ่งใหญ่เป็นอันดับที่ 20 ในตลาดหลักทรัพย์มาเลเซีย
หลังจากดำเนินธุรกิจมาได้เพียง 16 ปี
แต่กว่าจะมาเป็น เชนร้านค้าปลีกสินค้าจิปาถะ รายใหญ่ในอาเซียน ทุกวันนี้
MR.DIY เกิดขึ้นมาได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนไปเมื่อปี พ.ศ. 2548 
ชาวมาเลเซีย นามว่าคุณ Tan Yu Yeh ได้สังเกตเห็นปัญหาหนึ่งของผู้คนในมาเลเซีย ที่ต้องการซ่อมบ้านด้วยตัวเอง 
ว่ากว่าจะซ่อมบ้านได้แต่ละครั้ง ต้องเสียเวลาทั้งวัน เพื่อไปตามหาซื้ออุปกรณ์จากหลาย ๆ ร้าน 
เพราะในตอนนั้น ยังไม่มีร้านที่รวบรวมอุปกรณ์ต่าง ๆ แบบครบครัน มาไว้ในที่เดียว
คุณ Tan Yu Yeh จึงตัดสินใจเปิดร้าน MR.DIY สาขาแรกขึ้น ที่กัวลาลัมเปอร์ เมืองหลวงของประเทศมาเลเซีย เพื่อต้องการแก้ปัญหาตรงนี้ และอำนวยความสะดวกให้กับลูกค้า ให้เจอสินค้าที่ต้องการ ครบจบในร้านเดียว
ซึ่งโลโกรูปค้อนของร้านที่คิดค้นขึ้น ก็เพื่อจะสื่อว่า เป็นร้านขายอุปกรณ์ซ่อมบ้าน นั่นเอง
ช่วงแรก ๆ ร้านจะเน้นขายสินค้าพวกฮาร์ดแวร์ก่อน เช่น อุปกรณ์ซ่อมบ้าน, อุปกรณ์ไฟฟ้าขนาดเล็ก 
แต่เมื่อได้เสียงตอบรับที่ดีจาก ลูกค้ากลุ่มพ่อบ้านแม่บ้าน 
ร้านจึงได้เพิ่มหมวดสินค้า ให้มีความหลากหลายมากขึ้น 
พร้อมกับขยายสาขาเพิ่มเป็น 3 สาขา หลังจากเริ่มกิจการมาได้เพียง 1 ปี
หลังจากนั้น คุณ Tan Yu Yeh ก็หันมาลองขยายสาขา MR.DIY ในศูนย์การค้า เพื่อดูว่ากระแสตอบรับจะเป็นอย่างไร จากเดิมที่มีเพียงสาขาแบบสแตนด์อโลน
เช่น เปิดสาขาแรกในศูนย์การค้า AEON MALL Taman เมื่อปี พ.ศ. 2552
เปิดสาขาในศูนย์การค้า Tesco Setia Alam เมื่อปี พ.ศ. 2553
ซึ่งผลลัพธ์ปรากฏว่า 
คุณ Tan Yu Yeh ได้ค้นพบอีกสูตรลับ แห่งความสำเร็จ..
เพราะร้านที่เปิดในศูนย์การค้านั้น ได้สร้างผลตอบรับและยอดขาย เกินกว่าที่เขาคาดไว้มาก 
และนับจากนั้นมา เขาก็เลยหันมาโฟกัส กับการขยายสาขาตามศูนย์การค้าต่าง ๆ
จุดเด่นของร้าน MR.DIY 
คือ การรวบรวมสินค้าให้มีความหลากหลายมากที่สุด ในราคาที่จับต้องได้ 
สินค้าที่วางขาย มีตั้งแต่ราคาไม่ถึงสิบบาท ไปจนถึงหลักพัน
โดยร้านมีสินค้าให้เลือกมากกว่า 16,600 รายการ ครอบคลุมตั้งแต่หมวด
ฮาร์ดแวร์, เครื่องใช้ในครัวเรือน, เครื่องใช้ไฟฟ้า, อุปกรณ์ตกแต่งบ้าน, อุปกรณ์ประดับยนต์, เครื่องเขียนและอุปกรณ์กีฬา, ของเล่น, ของขวัญ, อุปกรณ์คอมพิวเตอร์และโทรศัพท์มือถือ, เครื่องประดับและเครื่องสำอาง
การมีสินค้าที่หลากหลาย ทำให้ร้าน MR.DIY ส่วนใหญ่ 
มีพื้นที่สาขาเฉลี่ยกว่า 10,000 ตารางฟุตต่อร้าน เลยทีเดียว
 
ซึ่งอีกข้อได้เปรียบของร้านคือ การมีพื้นที่ร้านขนาดใหญ่ วางสินค้าได้เยอะ กับจำนวนสาขาที่มาก
ทำให้ MR.DIY สามารถต่อรองกับซัปพลายเออร์ได้มาก ด้วยการซื้อสินค้าเป็นจำนวนเยอะ ๆ ในแต่ละครั้ง
ส่งผลให้ร้านได้สินค้ามาในราคาที่ถูกลง จึงตั้งราคาขายให้กับลูกค้า ในราคาต่ำ ๆ ได้ นั่นเอง
ปัจจุบัน MR.DIY มีสาขาทั้งหมด รวมกว่า 1,268 สาขา 
ในมาเลเซีย, สิงคโปร์, ไทย, บรูไน, อินโดนีเซีย, ฟิลิปปินส์ และกัมพูชา
แต่เฉพาะแค่มาเลเซีย MR.DIY ก็มีจำนวนสาขา ปาไปแล้ว 734 สาขา
หรือเกินกว่าครึ่งของจำนวนสาขาทั้งหมด
ซึ่งในตลาดค้าปลีกอุปกรณ์ตกแต่งบ้านของมาเลเซีย ในปี 2563
MR.DIY สามารถครองส่วนแบ่งตลาดไปได้กว่า 34.6%
แล้วผลประกอบการเป็นอย่างไร ในช่วงที่ผ่านมา ?
บริษัท MR D.I.Y. Group
ปี 2562 มีรายได้ 17,240 ล้านบาท กำไร 2,406 ล้านบาท
ปี 2563 มีรายได้ 19,390 ล้านบาท กำไร 2,554 ล้านบาท
สัดส่วนรายได้ ในปีล่าสุด มาจากสินค้าหมวด
- เครื่องใช้ในครัวเรือนและอุปกรณ์ตกแต่งบ้าน (Household & Furnishing) 39.5%
- ฮาร์ดแวร์ (Hardware) 17.7%
- เครื่องใช้ไฟฟ้า (Electrical) 10.2%
- เครื่องเขียนและอุปกรณ์กีฬา (Stationery & Sports) 7.4%
- อื่น ๆ 25.2%
แม้ปี 2563 จะเป็นปีที่ต้องประสบกับวิกฤติโควิด 19 
แต่บริษัทก็สามารถเติบโตสวนกระแสได้อย่างงดงาม
ซึ่งเป็นผลมาจาก การขยายสาขาเพิ่มในประเทศต่าง ๆ 
บวกกับอานิสงส์ที่ผู้คนอยู่บ้านกันมากขึ้น จึงจำเป็นต้องซื้ออุปกรณ์ตกแต่งบ้าน ซ่อมบ้าน เครื่องใช้ในครัวเรือน
สำหรับประเทศไทย 
MR.DIY เริ่มเข้ามาตีตลาดตั้งแต่ปี พ.ศ. 2559 โดยเปิดสาขาแรกที่ ซีคอนบางแค 
ซึ่งไทยเป็นประเทศแรก ที่ MR.DIY ได้ออกมาเปิดสาขาในต่างประเทศ
และเสียงตอบรับในไทย ก็ไม่แพ้ประเทศบ้านเกิดอย่างมาเลเซีย 
เพราะภายใน 1 ปี หลังจากเปิดตลาด ก็สามารถขยายสาขาไปได้ถึง 50 สาขา 
โดยปัจจุบัน เปิดไปแล้วกว่า 200 สาขา และกำลังขยายสาขาไปทั่วประเทศไทย อย่างต่อเนื่อง
ทั้งนี้ ทำเลส่วนใหญ่จะอยู่ในศูนย์การค้าอย่าง เซ็นทรัล, โลตัส, บิ๊กซี รวมไปถึงศูนย์การค้าท้องถิ่น  
ซึ่งทุกสาขาบริหารจัดการโดย MR.DIY เอง ไม่มีสาขาแฟรนไชส์
บริษัท มิสเตอร์. ดี.ไอ.วาย. เทรดดิ้ง (ประเทศไทย) จำกัด
ปี 2561 มีรายได้ 1,722 ล้านบาท กำไร 57 ล้านบาท
ปี 2562 มีรายได้ 2,572 ล้านบาท กำไร 38 ล้านบาท
จากเรื่องทั้งหมดที่เล่ามา ด้วยความสำเร็จของ ธุรกิจร้านขายสินค้าจิปาถะ มูลค่าแสนล้าน นี้เอง 
จึงทำให้คุณ Tan Yu Yeh ผู้ก่อตั้ง MR.DIY ได้กลายเป็นเศรษฐีหมื่นล้าน 
ซึ่งเขาถูก Forbes ประเมินมูลค่าทรัพย์สิน อยู่ที่ 56,000 ล้านบาท เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-กรมพัฒนาธุรกิจการค้า
-
 
-
-
-
-
-
-